મનીષ મહેતાએ વિવેક ખાતર ‘ગુડ-મોર્નિંગ’ કહ્યું. પણ પેલા મી. પી. વ્હોરાએ કોઈ જ પ્રતિભાવ ન આપ્યો. કદાચ એ એનાથી અડધા ઉંમરના હોઈ એ બુઝર્ગના માનના અધિકારી નહોતા. પણ ઉંમરનો તફાવત બાદ કરીએ તો મનીષ મહેતા કોઈ નાખી દેવા જેવી વ્યક્તિ તો નહોતી જ. એ મી.પી. વ્હોરા કદાચ કોઈ રાજકીય પ્રતિષ્ઠા ધરાવતી વ્યક્તિ હોઈ શકે કે બિઝનેસ ટાયકૂન પણ હોય યા કોઈ કંપનીમાં ખૂબ જ ઊંચો હોદ્દો ધરાવતા એક્ઝિક્યુટિવ હોય, પણ એમ જોઈએ તો મનીષ મહેતા પણ કોઈ નાનીસૂની હસ્તી તો નહોતી જ. પંદર-પંદર નેશનલ કલાયન્ટ ધરાવતી વાર્ષિક સાત-આઠ કરોડ રૂપિયાનું ટર્નઓવર કરતી એક એડવર્ટાઈઝિંગ કંપનીના માલિકનો પુત્ર અને પોતાની કંપનીમાં ઊંચો હોદ્દો ધરાવતો બિઝનેસ-પાર્ટનર હતો. દિલ્હીમાં ભરાયેલી બિઝનેસ કોમ્યુનિકેશન્સના વાર્ષિક સંમેલનમાં ભાગ લઈ એ પાછો મુંબઈ જઈ રહ્યો હતો.